C 434/88
SK
Úradný vestník Európskej únie
15.11.2022
Štvrtok 7. apríla 2022
M. keďže podľa Vysokého komisára OSN pre utečencov 35 % žien a dievčat, ktoré hľadali útočisko v susednom Iráne a Pakistane, uviedlo, že sa necítili bezpečne v dôsledku rodovo motivovaného násilia; keďže len 70 % dievčat je tam zapísaných do škôl v porovnaní s 92 % chlapcov;
N. keďže EÚ zintenzívnila svoju podporu obyvateľstvu zavedením projektov v hodnote viac ako 268,3 milióna EUR, ktoré sú zamerané na zachovanie vzdelávania, zachovanie živobytia a ochranu verejného zdravia; keďže tieto projekty sú súčasťou celkového balíka podpory EÚ vo výške 1 miliardy EUR, ktorý oznámila Komisia v októbri 2021, a zahŕňajú pomoc utečencom, migrantom a vnútorne vysídleným osobám a podporu pre obhajcov ľudských práv a organizácie občianskej spoločnosti;
O. keďže podľa organizácie Reportéri bez hraníc ukončilo svoju činnosť v Afganistane 231 médií, čo predstavuje 40 % celkového počtu médií v krajine; keďže 80 % zo 6 400 novinárov, ktorí prišli o prácu, sú ženy; keďže boli zavedené obmedzenia zakazujúce miestne a medzinárodné médiá, ako je BBC, a dochádza k zatýkaniu, zadržiavaniu a bitiu novinárov;
P. keďže sankcie voči subjektom a jednotlivcom prepojeným na Taliban by nemali brániť finančným transakciám súvisiacim s humanitárnou pomocou a poskytovaniu základných služieb mimovládnymi organizáciami (MVO);
Q. keďže do 15. augusta 2021 sa za bývalej Afganskej republiky ženám darilo vo vysokých funkciách, ako sú poslankyne, ministerky, sudkyne, guvernérky, právničky a veľvyslankyne; keďže sily Talibanu násilne odstránili legitímnych bývalých vládnych predstaviteľov a do svojej novej neuznanej de facto vlády nezaradili ženy; keďže v týchto de facto orgánoch chýba inkluzívne zastúpenie rozmanitej afganskej spoločnosti;
R. keďže spravodajské služby varovali, že Afganistan sa nesmie stať bezpečným útočiskom pre teroristické organizácie;
1. je hlboko znepokojený humanitárnou krízou a krízou v oblasti ľudských práv, ktorá sa vyvíja v Afganistane od prevzatia moci Talibanom; opätovne zdôrazňuje svoju neochvejnú solidaritu s obyvateľmi Afganistanu a svoj záväzok voči nim; zdôrazňuje, že by sa mali dodržiavať základné práva a slobody, ktorým sa afganský ľud tešil počas uplynulých 20 rokov;
2. vyjadruje poľutovanie nad tým, že situácia žien a dievčat v Afganistane sa od prevzatia moci Talibanom neustále zhoršuje; odsudzuje, že Taliban sa neustále usiluje odstrániť ženy a dievčatá z verejného života a upierať im najzákladnejšie práva vrátane práva na vzdelanie, prácu, pohyb a zdravotnú starostlivosť;
3.
rázne odsudzuje rozhodnutie Talibanu odložiť na neurčito návrat dievčat vo vyššom ako šiestom ročníku do škôl, a to aj napriek ich predchádzajúcemu záväzku umožniť každému občanovi prístup k vzdelávaniu; naliehavo vyzýva Taliban, aby zmenil svoje rozhodnutia a obmedzenia, ktoré sú osobitne zamerané na ženy a dievčatá, a aby opätovne otvoril ministerstvo pre záležitosti žien;
4. zdôrazňuje, že prístup k vzdelávaniu pre ženy a dievčatá musí byť zo strany EÚ a jej členských štátov základnou podmienkou pre akýkoľvek ďalší záväzok voči de facto afganským orgánom;
5. vyzýva Taliban, aby dodržiaval svoj záväzok zabezpečiť právo na vzdelanie pre všetkých afganských občanov vrátane žien a dievčat;
6. vyjadruje poľutovanie nad potláčaním pokojných protestov za práva žien v Afganistane zo strany Talibanu; vyzýva na okamžité prepustenie policajtky Alie Aziziovej, ktorá bola zatknutá v Herate v októbri 2021, ako aj na prepustenie všetkých ďalších aktivistov za práva žien, ktorí môžu byť zadržiavaní, a na zastavenie zastrašovania a obťažovania týchto aktivistov; vyzýva na ukončenie obťažovania, hrozieb a útokov voči učiteľom a študentom;